Varianta liberalilor de proiect de buget pe 2018 presupune un deficit de 1,8% din PIB, ca „semnal important” dat investitorilor străini și Comisiei Europene, investiții de 5% din PIB și reeșalonarea unor creșteri de salarii și de pensii. Proiectul PNL a fost prezentat de Florin Cîțu, vicepreședinte al partidului și senator.

„După ce am văzut ce se întâmplă în ultimele zile cu discuția despre taxe, este clar că partidul de la guvernare are probleme în a construi un buget pentru 2018. Astăzi, venim cu o soluție care are ca obiectiv redresarea economiei în 2018, stoparea dezastrului din acest an. (...) Este un proiect de buget care propune un deficit bugetar de 1,8% din PIB în 2018. Este un semnal important pe care trebuie să-l dăm atât investitorilor străini, cât și celor de la Comisia Europeană, dar mai ales antreprenorilor din România. Acest buget trebuie să transmită că nu urmează un an în care tot ei vor susține dezmățul bugetar”, a susținut Cîțu într-o conferință de presă.

El a subliniat că prin acest proiect de buget „nu se taie nici la pensii, nici la salarii”, ci se reeșalonează creșterile de pensii și salarii.

În varianta PNL de buget, cheltuielile cu salariile sunt la 8% din PIB față de 7,7% anul acesta, iar cele cu asistența socială, la 10% din PIB.

Florin Cîțu a mai susținut că prin taxa de solidaritate anunțată de Guvern se testează „vigilența populației”. „Avem o propagandă de a testa ce taxe susține populația”, a declarat liberalul.

În proiectul de buget propus de liberali pe 2018 se prevăd:

- Venituri totale de 272,4 miliarde de lei (30,2% din PIB) și cheltuieli totale de 288,64 miliarde de lei (32% din PIB).

- Impozit pe profit de 19,1 miliarde de lei (2,1% din PIB), impozit pe salarii și venit de 35,4 miliarde de lei (3,9% din PIB), impozite și taxe pe proprietate de 6 miliarde de lei (0,7% din PIB), TVA de 63,1 miliarde de lei (7% din PIB), accize de 29,4 miliarde de lei (3,2% din PIB), impozit pe comerț exterior și tranzacții internaționale de 1,1 miliarde de lei ( 0,1% din PIB), alte venituri fiscale de 10,9 miliarde de lei (1,2% din PIB), contribuții la asigurările sociale de 76,3 miliarde de lei (8,4% din PIB), venituri nefiscale de 19,1 miliarde de lei (2,1% din PIB), venituri din capital de 1,6 miliarde de lei (0,2% din PIB), sume primite de la UE de 11,9 miliarde de lei (1,3% din PIB).

- Cheltuieli de personal de 72 de miliarde de lei (8% din PIB), cheltuieli cu bunuri și servicii de 36,1 miliarde de lei (4% din PIB), asistența socială de 90,2 miliarde de lei (10% din PIB).

- Cheltuieli cu investiții de 45,1 miliarde de lei (5% din PIB).